มาร์ครับเสนอใช้หยวนแทนดอลล่าร์
นายกรัฐมนตรี ยอมรับ ห่วงปัญหาค่าเงิน คาดเวที APEC จะหยิบยกขึ้นมาหารือ เผย&nbsp; เป็นผู้เสนอให้ ADB ใช้เงินหยวนแทนดอลลาร์สหรัฐในภูมิภาค
12 พ.ย. 2553

นายกรัฐมนตรี ยอมรับ ห่วงปัญหาค่าเงิน คาดเวที APEC จะหยิบยกขึ้นมาหารือ เผย  เป็นผู้เสนอให้ ADB ใช้เงินหยวนแทนดอลลาร์สหรัฐในภูมิภาค 
นายอภิสิทธิ์  เวชชาชีวะ นายกรัฐมนตรี กล่าวก่อนเดินทางไปร่วมพิธีเปิดการแข่งขันเอเชียน เกมส์ ครั้งที่ 16 ที่สาธารณรัฐประชาชนจีน และร่วมประชุมผู้นำเขตเศรษฐกิจเอเชียและแปซิฟิก (APEC)  ที่ญี่ปุ่น ระหว่างวันที่ 12-14 พฤศจิกายน 2553 ถึงปัญหาค่าเงินบาท และค่าเงินในภูมิภาคเอเชีย ที่แข็งค่าขึ้น โดยยอมว่า รู้สึกเป็นห่วงในเรื่องดังกล่าว  
“ในที่ประชุม APEC คงจะได้มีการหารือกันในเรื่องนี้ เนื่องจากที่ประชุม G20 ที่ เกาหลี ไม่มีความคืบหน้าในการหารือ และเป็นเรื่องยากที่จะทำให้สหรัฐ และจีน มีความชัดเจนในเรื่องนี้ โดยสิ่งที่ APEC ต้องผลักดันต่อไป คือ จะทำอย่างไร ให้ภูมิภาคนี้มีความร่วมมือกัน และได้รับผลกระทบจากการผวนผันของค่าเงินน้อยลง” นายกรัฐมนตรี กล่าว
ส่วนที่ธนาคารเพื่อการพัฒนาแห่งเอเชีย (ADB)  เสนอให้ชูนโยบายใช้เงินหยวนแทนดอลลาร์สหรัฐ ในภูมิภาคเอเชีย นายกรัฐมนตรี กล่าวว่า ตนเป็นผู้เสนอกับ ADB   แต่เรื่องของการใช้เงินหยวน ยังติดปัญหาอยู่ที่ว่า จีนต้องผ่อนคลายบัญชีทุนของจีน เรื่องนี้จึงจะเป็นไปได้มากขึ้น และอาเซียนก็เคยพูดคุยกัน ในการประชุมสุดยอดผู้นำ ที่กรุงฮานอย  เวียดนาม 
“ผมได้แนะนำไปว่า อาเซียนจะมีสำนักงานเกี่ยวกับเรื่องค่าเงินเกิดขึ้น ซึ่งมีผลจากข้อริเริ่มเชียงใหม่ (Chiang Mai Initiative)  และสำนักงานดังกล่าว จะเริ่มต้นทำงานได้ในเร็ว ๆ นี้ และหน่วยงานนี้ จะเป็นกำลังสำคัญที่จะผลักดันร่วมกับ ADB ต่อไป” นายกรัฐมนตรี กล่าว